Is die Guptas regtig weg? | SAUK.co.za - Nuus.info
Is die Guptas regtig weg?
Die omstrede Gupta-familie, wat daarvan verdink word dat hulle meer as redelike invloed op ANC-president Jacob Zuma het, het die naweek aangekondig dat hulle al hulle Suid-Afrikaanse aandele gaan verkoop.
Hulle en baie van hulle sake-ondernemings word tans deur die Valke ondersoek, en dit kan 'n poging wees om hulle eie sinkende skip te verlaat en kopers van hulle aandele met die gebakte pere te laat.
Intussen word daar druk in ekonomiese en politieke kringe gespekuleer oor wat die beweegrede agter die Guptas se aankondiging is.
Hulle het, behalwe hulle Suid-Afrikaanse bates, ook bates elders in die wêreld, onder meer in die Midde-Ooste. Die moontlikheid word genoem dat hulle buitelandse belange bloot hulle Suid-Afrikaanse belange sal oorkoop. Op die wyse het hulle as familie die kontant in die hand, terwyl hulle buitelandse regsentiteite dan steeds in besit is van hulle bates in Suid-Afrika.
'n Ander bespiegeling is dat die Guptas belangstel om die politiek te betree. Hoe suksesvol hulle daarmee sal wees, sal nog gesien moet word. Hulle is wel groot vriende van Jacob Zuma en baie van sy vertrouelinge. Daar is al aantygings gemaak dat die Guptas bepaal wie as ministers en adjunkte aangestel moet word. Hulle is dus waarskynlik wel welkom in die ANC, en kan op die wyse help keer dat Zuma nie vervolg word as hy sy amnestie verloor as hy nie meer president van die land is nie.